วัคซีนไฟเซอร์ล็อตแรก 2,000,700 โดสถึงไทยแล้ว ย้ำทุกโดสจัดสรรตามแผนการฉีดให้เด็กอายุ 12-18 ปี
ช่วงเช้าที่ผ่านมา ที่ท่าอากาศยานสนามบินสุวรรณภูมิ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นพ.โอภาส การย์กวินพงศ์ อธิบดีกรมควบคุมโรค และคณะผู้บริหาร เดินทางไปตรวจรับวัคซีนไฟเซอร์ล็อตแรก จำนวน 2,000,700 โดส จากสหรัฐอเมริกา โดยเครื่องบินขนส่งสินค้าของ DHL Express เที่ยวบินที่ 3S- 350 เดินทางถึงประเทศไทยเวลา 04.35 น.รองนายกรัฐมนตรี กล่าวว่า วันนี้ (29 ก.ย.64) วัคซีนไฟเซอร์ล็อตแรก 2 ล้านโดสจากการสั่งซื้อ 30 ล้านโดส ในปี 2564 นี้ มาถึงประเทศไทยแล้ว หลังจากนี้ผู้ขายจะทยอยจัดส่งจนครบภายในสิ้นปีนี้แน่นอน โดยการยืนยันจากผู้จัดการใหญ่ของไฟเซอร์ประเทศไทย สำหรับภายในเดือนตุลาคมนี้ วัคซีนไฟเซอร์ล็อตที่ 2 จะเข้ามาอีกจำนวน 6 ล้านโดส เป้าหมายจะนำไปฉีดให้กับเด็กอายุ 12-18 ปี ที่กำลังศึกษาในชั้นมัธยมศึกษาปีที่ 1-6 หรือเทียบเท่า เบื้องต้นคาดว่ามีจำนวน 5 ล้านคน ซึ่งจะต้องใช้วัคซีนทั้งหมด 10 ล้านโดส เมื่อฉีดให้กับเด็กนักเรียนครบถ้วนแล้ว แผนการจัดสรรวัคซีนระยะต่อไปก็จะนำไปฉีดให้ประชาชนทั่วไป ตามแผนการฉีดสูตรซิโนแวค+แอสตร้าเซนเนก้า และในอนาคตจะฉีดแอสตร้าเซนเนก้า+ไฟเซอร์ ตามมติคณะกรรมการการแพทย์ด้านการสร้างเสริมภูมิคุ้มกันวัคซีนโรคโควิด-19 ทั้งนี้ ผู้ขายจะจัดส่งวัคซีนดังกล่าวไปยังปลายทางที่กรมควบคุมโรคกำหนดไว้ทั่วประเทศ หลังตรวจสอบคุณภาพตามมาตราฐานแล้ว คาดว่าจะเริ่มฉีดให้กับเด็กได้ในต้นสัปดาห์หน้า โดยใช้โรงเรียนเป็นสถานที่ฉีด ที่มีการจัดเตรียมทีมแพทย์พยาบาล อุปกรณ์ทางการแพทย์ในภาวะฉุกเฉิน เพื่อให้เกิดความปลอดภัยสูงสุด นอกจากนี้ รัฐบาลอยู่ระหว่างเจรจากับไฟเซอร์เพื่อจัดหาวัคซีนไฟเซอร์สำหรับในปี 2565 ยืนยันรัฐบาลได้จัดหาวัคซีนสำหรับปีหน้าเรียบร้อยแล้ว เพื่อสร้างความมั่นใจให้กับประชาชนด้าน นพ.โสภณ เอี่ยมศิริถาวร รองอธิบดีกรมควบคุมโรค ระบุว่า วัคซีนไฟเซอร์ล็อตดังกล่าว เตรียมนำร่องฉีดให้เด็กในพื้นที่จังหวัดนนทบุรีก่อนเริ่ม 4 -8 ตุลาคมนี้ เบื้องต้นประสานโรงเรียนออกหนังสือสำรวจความยินยอมของผู้ปกครองในการให้เด็กรับวัคซีนแล้วและจะใช้สถานที่ฉีดคือห้องพยาบาลในของแต่ละโรงเรียน สำหรับขั้นตอนการฉีดวัคซีนในเด็กเข็ม 1 จะห่างจากเข็ม 2 ประมาณ 4 สัปดาห์ ส่วนข้อกังวลเรื่องผลกระทบในเด็กอาการข้างเคียงนั้นหากอาการแน่นหน้าอกใจสั่นให้รีบแจ้งผู้ปกครองและส่งโรงพยาบาลทันที ทั้งนี้ เงื่อนไขสำคัญของการรับวัคซีนไฟเซอร์ คือต้องงดออกกำลังกาย 1-2 สัปดาห์ เนื่องจากวัคซีนไฟเซอร์มีผลเกี่ยวกับเรื่องหัวใจและส่วนใหญ่เป็นเฉพาะในเด็กผู้ชายเท่านั้น ส่วนจำนวนวัคซีนนั้นคาดว่าจะค่อยๆ ทยอยเข้ามา และจะมีปริมาณมากในช่วงปลายเดือนพฤศจิกายนและมากสุดในเดือนธันวาคมก็จะครบ 30 ล้านโดสตามที่ตกลงกันไว้ ส่วนเรื่องของการจัดเก็บในขณะนี้หลังจากผ่านการฉีดให้บุคลากรไปแล้วไร้ปัญหาโดยวัคซีนสามารถอยู่ในอุณหภูมิ 2 - 8 องศาเซลเซียสได้เป็นเวลา 1 เดือน